khistorydata/jeongjo-sjw-relations huggingface dataset:
정조 5년
又以訓鍊院言啓曰。久勤冒錄之若吏若校。嚴問取招得情後。草記移送該曹事。命下矣。本院參軍金光秀。庚子六月。久勤仕滿。故依例。成送久勤狀於兵曹。而不得遷轉。當年十二月。又爲修報矣。今於成命之下。取考庚子十二月自本院所報兵曹之成冊。則果無印後加年改錄之跡。而該參軍金光秀所供內。符同該吏。加錄五年於抄啓之時云。極爲驚駭。爲先汰去。移義禁府勘處。而臣亦有不能檢飭之失。不勝惶恐之意。敢啓。傳曰。知道。
정조 5년
又以義禁府言啓曰。滯囚可悶。時囚皆以草記照律事。命下矣。時囚罪人趙時俊段。糶糴分留。法意至嚴。身爲道臣。管下守令。雖有法外加分之請。固當嚴加防飭。而不此之爲。以量宜處之題送者。已涉可駭。至於擅分守令現發者之不卽請勘。雖曰爲慮迎送騷擾之弊云。而揆以公法。亦極駭然。以此照律罪。取考律文。則大明律不應爲條有曰。凡不應得爲而爲之。事理重者。杖八十。名例有曰。二罪俱發。而罪各等。從一科斷。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。趙時俊。從一科斷。杖八十收贖。奪告身三等放送。尹行晉申大尹等段。傳旨內試券。非表伊論。而初不致意。又未成篇。此兩人亦非明經生。則尤焉敢如是褻慢。其怠忽欠敬之罪。不可無罰。竝拿處罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。尹行晉申大尹等。各杖八十收贖。奪告身三等。放送。許晊李彦五等段。傳旨內。文臣製述時。入庭不作。依定式推考罪。取考律文。則大明律不應爲條有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條有曰。犯枉法受贓外。笞杖竝收贖云矣。許晊李彦五等。各笞四十收贖。附過還職。放送。何如。傳曰。允。如有功議。各減一等。尹行晉申大尹。以公罪照勘。
정조 5년
又以義禁府言啓曰。時囚罪人趙時俊尹行晉申大尹等。杖八十收贖。奪告身三等。許晊李彦五等。笞四十收贖。附過還職事。照律草記批旨內。如有功議。各減一等。尹行晉申大尹。以公罪照勘事。命下矣。趙時俊七代祖世勛。靖國功臣豐陵府院君五寸親云。功議各減一等。杖六十收贖。奪告身一等。李彦五全昌尉異姓五寸親云。議減一等。笞三十收贖。尹行晉申大尹。以公罪杖八十收贖。許晊。無功議云矣。敢啓。傳曰。知道。尹行晉申大尹。如有功議。各減一等。
정조 5년
又以義禁府言啓曰。尹行晉申大尹等。各杖八十。以公罪收贖放送草記批旨內。如有功議。各減一等事。命下。而尹行晉申大尹等。無功議云矣。敢啓。傳曰。知道。
정조 5년
辛丑二月十四日。兼春秋洪光一。禁府啓目。初檢官楚山前府使朴光迪。當初朴亨道殺獄檢狀不以實。今又粧撰。終不吐實。曾經宣傳官。勿爲請刑。旣有先朝受敎。不敢循例請刑。上裁。何如。上曰。以草記議處照律爲良如敎。
정조 5년
辛丑二月十四日辰時。上御誠正閣。右副承旨入侍時。右副承旨趙時偉。假注書趙興鎭。記事官徐龍輔李集斗。以次進伏訖。上曰。前嶺伯照律啓目。入來乎。時偉曰。姑未入來矣。上曰。何不入來。時偉曰。近來非特敎。則不得開坐。故未及入來矣。仍命書傳敎曰。滯囚可悶。連値齋日。時囚皆以今日草記照律。又命書傳敎曰。昨因大臣筵奏。雖命依施。更思直令勘律。或慮有未達之隱情。自本營本衙門。久勤昌錄之若吏若校。嚴問取招得情後草記。移送該曹事。分付。上曰。禮房承旨入侍。出榻敎禮房承旨李敬養進伏。上命時偉先退。時偉退去。上命敬養讀公事。敬養讀奏訖。上曰。宋煥億入來乎。敬養曰。在外云矣。仍命書傳敎曰。在外承旨中宋煥億。居在近郊。輒稱在外。無意供職。分義寧容如是。另加嚴飭。今明間若不上來。直捧禁推傳旨。又命書傳敎曰。騎馬一匹立之。史官一員待命。命退。諸臣以次退出。
정조 5년
辛丑二月十四日申時。上御誠正閣。右承旨入侍時。右承旨李敬養。假注書趙興鎭。記事官徐龍輔鄭東浚。以次進伏訖。上謂東浚曰。內閣所下冊題目。盡爲書之乎。東浚曰。未及書之矣。上曰。下番則先退。今日內書入。宜矣。東浚先退。上命敬養讀公事訖。命退。諸臣以次退出。
정조 5년
行都承旨李𡊠坐。左承旨柳義養坐。右承旨李敬養坐直。左副承旨趙時偉坐直。右副承旨金宇鎭未肅拜。同副承旨鄭志儉未肅拜。注書金載瓚病一員未差。假注書趙衍德藥院直趙興鎭仕直。事變假注書沈達漢仕。
정조 5년
傳于李敬養曰。左承旨入侍。
정조 5년
李𡊠啓曰。同副承旨宋煥億。今明間若不上來。直捧禁推傳旨事。命下矣。日限已滿。尙不上來。遞差傳旨及禁推傳旨。捧入之意。敢啓。傳曰。知道。
정조 5년
又啓曰。左副承旨申應顯。自任所今方上來云。卽爲牌招。何如。傳曰。允。
정조 5년
傳于趙時偉曰。騎馬一匹立之。史員一員待命。
정조 5년
傳于李𡊠曰。承旨前望單子入之。金宇鎭鄭志儉落點。
정조 5년
傳于李敬養曰。銓曹無開政政官。參議前望單子入之。
정조 5년
傳于李敬養曰。大司成前望單子入之。沈念祖落點。
정조 5년
傳于趙時偉曰。大司成明朝來待。
정조 5년
以右副承旨申應顯牌不進罷職傳旨。傳于李敬養曰。勿罷。今姑許遞。前望單子入之。
정조 5년
傳于趙時偉曰。左副承旨。聞以不得入肅之事。有難謝命云。今姑許遞。前望單子入之。
정조 5년
李敬養。以備邊司言啓曰。北京回還漂民全羅道靈巖人李再晟等男女十二名。縣次替送。纔已上來。故使本司郞廳詳細問情後。所供辭緣。別單書入。而今無留置。更問之事。下去時。分付沿路各道。使之善爲饋食。所騎刷馬。次次替給之意。亦爲分付。何如。傳曰。允。
정조 5년
以備邊司漂民問情別單。傳于趙時偉曰。近日所謂備郞。皆是不事之徒云。而此等按例擧行之問情。如是其不能成樣。反不如澄府文書。如許備郞。將焉用爲。若使事知司吏出意見問情。則必勝於此矣。今番漂到人。經累萬里。凡所可以問可以知之事。不一而足。名以備邊之司。如彼玩愒。殊極寒心。當該郞廳。令廟堂從重論罪後。草記。大臣斷不親庶事。有司堂上之袖手無言。何也。行公堂上。一竝從重推考。
정조 5년
又以兵曹言啓曰。更覈得情後草記。移送法曹事。命下矣。政色前執吏書吏金尙一處。嚴加盤問。則所供內。訓鍊院參軍金光秀久勤。今番則四十五朔報來。而奉事供職五年之後移遷參軍。通計則合爲九年。而去六月成冊。以九年報仕矣。今若以四年懸錄。前後相左云。考見六月成冊。則九年懸錄的實。故果以九年加錄。御營廳敎鍊官黃處中事。處中來言。今番都政窠窄。雖不得遷轉。若加年數。則日後散政。似可遷轉云。故果依渠言。加錄十年的實。禁衛營都提調軍官李龜慶加錄事。渠子來言。今番都政。毋論厚薄。必以周旋遷轉懇托。而都政則果爲窠窄。勢難周旋。故加錄三年爲九年的實。竝爲遲晩云矣。所犯如是狼藉。而當初嚴覈之下。抵賴不報之狀。尤極萬萬痛駭。今已直招。移法司照法勘處之意。敢啓。傳曰。知道。
정조 5년
又以禁衛營從事官。以都提調意啓曰。軍官李龜慶。更爲嚴査。待輸款草記事。命下矣。李龜慶。更爲嚴問推覈則以爲。渠則無往見政吏之事。渠子命說。再次往見。雖薄地。必爲周旋遷轉之意懇托。今者增年之事。政吏圖爲曲護。有此冒錄。事已至此。無辭遲晩云。其符同用情之跡。初無可疑。而乃敢抵賴。今始吐實。論其情狀。尤爲痛駭。移送刑曹。照法嚴勘之意。敢啓。傳曰。知道。
정조 5년
又以御營廳言啓曰。本廳旗牌官黃處中。久勤增年。委折査問。草記判付內。知道。訓鍊院卽衙門。而尙已平問取服。本廳名以營門。則師律至嚴。一校所爲。査之何難。況十字之加錄於四年之上。亦與他冒錄人之改七爲九。變五增六。尤有大異。則奸狀可謂明若觀火。然猶朝家特加審愼之政。兼軫欽恤之意。擧條啓下之後更爲査問後移送之意。渠雖無識。宜其從實直告。以聽處分。而乃反牢諱之不已。又甚獰頑。卿亦於是乎難免矇然之責。此草記勿施。果無所犯與否。更爲嚴査。無或如前泛忽。可也事。命下矣。依傳敎。本廳旗牌官黃處中處久勤加錄十年委折。無敢隱諱。從實直告之意。更加嚴査究問。則所供內以爲。迷劣之致。不知久勤之所重。來頭邊將有窠時。敢生先爲遷轉之計。果與該吏符同。加錄十年的實。萬死無措云矣。渠以幺麽校輩。如是作奸之狀。已極痛駭。而初不直招。遊辭漫漶。今始取服。究厥情狀。尤爲巧惡。移送秋曹。照法重勘。而臣常時紀律不嚴。初未得情。不勝惶恐之意。敢啓。傳曰。知道。
정조 5년
趙時偉。以義禁府言啓曰。時囚罪人尹師國。以草記照律事。判下矣。尹師國段。判付內加分事。以冒犯納供。而至於燼餘米分徵事段。穀旣成灰。不可不分給。吏逋穀未了事段。職又徑遞。不得不未了。又如狀啓事。亦不過文字間不察。加分事兺以草記照律罪。取考律文。則續大典倉庫條有曰。還上加分未及折半者。勿論石數。竝奪告身。大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。尹師國。杖八十收贖。奪告身三等。放送。何如。傳曰。如有功議。各減一等。
정조 5년
柳義養。以義禁府言啓曰。時囚罪人尹師國朴光迪等。杖八十收贖。奪告身三等。照律草記批旨內。如有功議。各減一等事。命下矣。尹師國五代祖有吉。寧國原從功臣。東陽尉異姓四寸親云。功議各減一等。杖六十收贖。奪告身一等。朴光迪七代祖忠後。宣武原從功臣云。功減一等。杖七十收贖。奪告身二等之意。敢啓。傳曰。知道。
정조 5년
又以義禁府言啓曰。時囚罪人朴光迪。以草記議處照律事。判下矣。朴光迪段。觀此所供。見責營門。募出干證等事。極口發明。行檢時文券與題辭。方此待令云。則雖不可直歸之罪科。檢驗事體。何等至嚴。身爲守令。三日後始乃行檢。已極稽緩。而自縊假縊之間。詞證旣未俱備。傷痕又不明的。則直以死後假縊樣。懸錄實因者。揆以公法。萬萬可駭罪。取考律文。則大明律檢驗屍傷不以實條有曰。凡檢驗官吏。不爲用心檢驗。移易輕重。增減屍傷。不實定執。致死根因不明者。正官杖六十。不應爲條有曰。凡不應得爲而爲之。事理重者。杖八十。名例有曰。二罪俱發。以重者論。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。朴光迪。從重論。杖八十收贖。奪告身三等。放送。何如。傳曰。如有功議。各減一等。
정조 5년
又以義禁府言啓曰。訓鍊院參軍金光秀。拿囚之意。敢啓。傳曰。朝家自有弦韋之政矣。均是冒錄。而此人則一問卽服。殆無異於自首。比諸禁衛營事。不啻超越。見試旣已汰去。復何必混同照律。特爲放送。
정조 5년
辛丑二月十五日。記事官姜彙鈺。回還謝恩正使茂林君塘。副使副司直李崇祜狀啓。臣等一行。前月十五日。自北京離發之由已爲馳啓白有在果。遼東以後雨雪滯留二日於中路。今月十三日回到柵門。十四日邀來鳳凰城。將及稅官等點閱人馬。無弊出柵。而書狀官臣尹長烈爲比包。姑留柵外是白遣。臣等仍爲前進。十五日酉時量。還渡江出來爲白乎旀。全羅道碧沙驛馬驅人再昌。回到通遠堡。因病物故是白遣。其矣所持馬段。前一日致斃於連山關爲白如乎。緣由竝以馳啓爲白臥乎事。
정조 5년
辛丑二月十五日午時。上御誠正閣。右承旨直閣同爲入侍時。右承旨李敬養。直閣徐鼎修。假注書趙衍德。記事官金夏璉李集斗。以次進伏訖。上命書傳敎曰。史官一員待令。騎馬一匹立之。上曰。下番翰林。往于實錄廳。摘奸以來。集斗承命出去。命敬養讀奏禁府供辭軸訖。仍命書判付。上曰。申應顯牌去來催促。賤臣承命出去。分付。命書傳敎曰。承旨房仍。命退。諸臣以次出。
정조 5년
辛丑二月十五日酉時。上御誠正閣。右承旨入侍時。右承旨李敬養。假注書趙興鎭。記事官鄭東浚李集斗。以次進伏訖。上謂賤臣曰。今年日記。盡爲修整乎。賤臣對曰。自正月初一至二十七日。皆臣所當之日記。而未及修正以納矣。上曰。昨年日記。雖未得盡修。今年日記。則必爲卽日修整。似好。自今以後。則入侍罷後。卽爲修納。可也。上曰。前承旨申應顯。何不入來乎。敬養曰。自鄕上來時。路見不潔之物。故不得入來之意。言送政院矣。上曰。然則牌不進乎。敬養曰。身到闕外。送牌於院中曰。進則進矣。非可以牌不進呼望。而旣視不潔。不可入闕云。而直爲歸家矣。上命書傳敎曰。聞前承旨申應顯。納牌歸家。非牌不進云。俄者傳敎還入。命書傳敎曰。實錄堂郞進不進單子。則皆以進字。一例書呈。而今聞摘奸史官所奏。同知實錄事金夏材。侵申不來云。近日短晷。申後仕進。則可看幾許板。能做幾許行乎。或欲留宿。故爲晩到乎。否則極可寒心。怠忽之習。不可無警。實錄廳當該堂上。姑先從重推考。此後。申飭。書訖。命退。承史以次退出。
정조 5년
行都承旨李𡊠坐。左承旨徐有防坐直。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐。注書金載瓚病一員未差。假注書趙衍德藥院直趙興鎭仕直。事變假注書沈達漢仕。
정조 5년
趙時偉啓曰。大司憲金履素呈辭。執義兪彦鏶在外。掌令朴聖泰在外。兪岳柱呈辭。持平洪樂恒呈辭。金寅燮呈辭。今日以監察茶時之意。敢啓。傳曰。知道。
정조 5년
徐有防啓曰。同副承旨鄭志儉。今日不爲出肅。卽爲牌招。何如。傳曰。允。
정조 5년
李𡊠啓曰。新除授右副承旨金宇鎭。牌招察任。何如。傳曰。允。
정조 5년
傳于趙時偉曰。同副承旨入侍。
정조 5년
備忘記。畀之此任。所取乎謹拙。今番失錯。亦坐於是。乍施薄警。欲責成效。前吏曹判書李衍祥敍用。仍任前職。
정조 5년
吏曹參議前望單子入之。李敬養落點。
정조 5년
趙時偉啓曰。吏曹判書李衍祥。參議李敬養牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書。更爲牌招。何如。傳曰。參議只推。與判書一體牌招。
정조 5년
趙時偉。以實錄廳郞廳。以摠裁官意啓曰。本廳史役。遷就可悶。而校正堂上。只有一人。兼漢城府判尹蔡濟恭。校正堂上還差。兵曹參判鄭一祥。行副司直洪良浩。行副司直洪檢。纂修堂上竝差下。使之察任。何如。傳曰。允。
정조 5년
吏曹口傳政事。知實錄事蔡濟恭。同知實錄事三。鄭一祥洪良浩洪檢。以上單付。
정조 5년
傳于金宇鎭曰。新差實錄堂上牌招。皆令當日仕進。
정조 5년
趙時偉啓曰。纂修堂上金魯鎭金夏材。依下敎來待矣。傳曰。入侍。大司成同爲入侍。
정조 5년
有政。吏批。判書李衍祥牌不進。參判金夏材實錄廳進。參議李敬養進。都承旨李𡊠進。吏批啓曰。判書李衍祥牌不進。參判金夏材實錄廳進。小臣獨政未安。何以爲之乎。敢稟。傳曰。只出緊任。以魚錫定爲左尹。申致權爲右通禮。李素爲北部都事。沈興永爲監察。曺命喆爲礪山府使。李義存爲金城縣令。姜爲咸平縣監。朴祐源爲兵曹參知。檢閱單金載瓚。兼春秋單趙錫晦。左尹鄭昌聖。右尹魚錫定。
정조 5년
兵批。兼判書洪樂性病。參判鄭一祥入直進。參議李致中病。參知未差。右副承旨趙時偉進。同知單張大維。副護軍李尙訥。副司直申應顯朴祐源金憙。
정조 5년
傳于李𡊠曰。承旨前望單子入之。徐有防落點。
정조 5년
傳于徐有防曰。承旨入侍。
정조 5년
李𡊠。以實錄廳郞廳。以摠裁官意啓曰。纂修校正年條。因傳敎。帙帙區別。別單書入之意。敢啓。傳曰。知道。
정조 5년
趙時偉。以兵曹言啓曰。今二月十七日武臣堂上朔試射日次。而國忌正日相値。不得爲之之意。敢啓。傳曰。知道。
정조 5년
辛丑二月十六日。兼春秋洪光一。備邊司啓目。平安道暗行御史柳誼。別單回啓。傳曰。依回啓施行爲旀。民弊也。關陒也。還穀也。軍丁也。此四條中。上三件事。繡啓徒傷煩瑣是隱則。覆奏之語。無怪乎竝屬置之之科。而至於軍丁事。各色幻互姑捨是。外此加錄虛錄之數。簽老簽弱之類。若是夥然。回啓中泛然說去。大欠有司掌法之體是如乎。近來外邑此弊。雖曰無邑不然是如爲有乃。苟能明搜公塡。豈有是也。以此嚴飭本道。待新道伯下去。更加親執査括。逐一釐正後。狀聞爲良如敎。
정조 5년
辛丑二月十六日辰時。上御誠正閣。同副承旨入侍時。同副承旨鄭志儉。假注書趙興鎭。記事官鄭東浚李集斗。以次進伏訖。上曰。右副承旨出牌乎。志儉曰。俄已出牌矣。上曰。牌去來催促。賤臣承命出來。分付。命書傳敎曰。不過無情。意在飭勵。前承旨徐有防朴祐源敍用。又命書傳敎曰。承旨前望單子入之。待下批牌招察任。上命志儉讀備邊司平安道御史書啓回啓訖。命退。承史以次退出。
정조 5년
辛丑二月十六日巳時。上御誠正閣。纂修堂上入侍時。江華留守趙㻐。吏曹參判金夏材。大司成沈念祖。左副承旨趙時偉。假注書趙衍德。記事官徐龍輔李集斗。以次進伏訖。上曰。卿其加資後。今始見之矣。纂修事。幾何董役乎。㻐曰。幾至半役。而若以數三人加出纂修。則似可速矣。上曰。雖欲以加差。有誰可合之人乎。見今朝著俱空。是實可悶矣。至於吏參。仍置史局。凡諸行公。都不來參。是亦不成說矣。今玆校正之役。只以一堂上當之乎。㻐曰。臣之一人。只當校正。故史役如是稽滯矣。上曰。年前纂修。盡爲改纂乎。夏材曰。臣方當纂修之役。而人見各有不同。故不得不全編改修矣。上曰。如是而遷延屢歲。事甚可悶矣。何以則可以速成乎。㻐曰。人員數少。史草浩大。雖以一番考閱。多費日字。自然遷就。如欲速成。則加出纂修之外。無他道矣。上曰。纂修堂上。以曾經文任人差出乎。㻐曰。然矣。上曰。以卿所見。全無可人。雖以凡參判參議中。以爲差出。似好矣。㻐曰。只取其才識。何必以官職差任乎。是實無妨矣。上曰。加數差出。則今年內可以訖役乎。夏材曰。若以校正二人。纂修三人加差。則庶可訖役矣。上曰。汗靑無期。一時極悶矣。摠裁官。將何以爲之乎。㻐曰。摠裁官。亦以是爲悶矣。上曰。年前纂修中。草草纂出者。卿其改修。其中稍勝者。以爲仍舊貫編成。似好矣。㻐曰。當如聖敎。而法例則不可不改撰矣。上曰。渾一年史草纂出者。當爲幾卷乎。㻐曰。或爲一卷。或爲上下卷矣。上曰。一日所纂。爲幾日史草乎。夏材曰。閱至數十張矣。上曰。郞廳其果優足乎。㻐曰。然矣。㻐曰。校正堂上。則以蔡濟恭金鍾秀。還差董役。何如。上曰。歷見摠裁官。相議爲之。可也。命纂修堂上先退。念祖進伏。上曰。本閣節目。已爲批下。而今日命召。卽以泮宮事耳。今以爾俾授大司成者。欲以久掌是職。丕振文風故也。泮儒之旬題月講。必須另飭。期有實效也。予將暇日召試。以觀其勤慢耳。念祖曰。月課之式廢已久矣。若以依式講製。且爲時時召試。則文化之大振。庶可見矣。實爲欣幸矣。上曰。至於節製之時。洋儒到記。當日收來。故其數夥然。若非節製。則便同空齋。士習亦可怪矣。念祖曰。果然矣。上曰。爾其董飭多士。連試講製。使之日遊黌舍。以致作成之美。可也。念祖擎進內閣講製節目。上命念祖讀奏訖。上曰。間有改點處。與一提學領相。更爲釐正。好矣。命退。諸臣以次出。
정조 5년
辛丑二月十六日未時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。右副承旨入侍。賤臣。承命出來。與右副承旨金宇鎭偕入進伏。上曰。日前事。不過無情。意在飭勵。有何介懷於承宣輩乎。有防等曰。臣等猥以無似之賤品。厚被不世之聖恩。無一分報效之事。致每事不謹之罪。臣等不勝惶懍之極矣。上曰。近來領府事凡百。何如。宇鎭曰。姑無大段疾恙矣。上曰。俄者以講製節目。有所下敎於直提學。而更思之。則三次居末及三次不通。無怪之事也。施罰如以罷職爲定。則未免太過。而兩次居末及不通。以推考施罰似好。未知何如耶。有防曰。誠如聖敎矣。上曰。俄者所下內閣節目。見之乎。東浚曰。入侍有命。卽爲入來。故未及見之矣。上曰。旣已成節目。則凡事。一從節目施行。無毫末違越之端。然後可以體予勤勤之意。爾等必惕念行之。宜矣。有實名行實事。然後可謂名實相符。若有虛名而無實事。則其可謂勤勤之本意乎。東浚曰。臣等謹當奉命遵行矣。上曰。近來政院事。極爲懈弛。故頃以遵故事修擧之意。縷縷下敎於左副。而承旨輩。自今以後。各別收歛。俾爲尊政院之地。宜矣。有防等曰。前後聖敎。不啻一再。而丁寧淳複。臣等豈敢稽慢。皆當殫竭奉行矣。上曰。前平安監司緘答入來乎。宇鎭曰。姑未入來矣。上曰。實錄堂上差下草記入來乎。宇鎭曰。姑未入來矣。上曰。罷職則不得仕進於實錄廳乎。有防曰。罷職則不得仕進云矣。上曰。纂修之役。可謂汗靑無期也。許多堂上。便同藏鎖於史局。故位著近甚苟簡。亦屬可悶矣。有防曰。誠如聖敎矣。命退。承史以次退出。
정조 5년
辛丑二月十六日酉時。上御誠正閣。坐直承旨入侍時。左承旨徐有防。右副承旨金宇鎭。假注書趙興鎭。記事官徐龍輔鄭東浚。以次進伏訖。上命分讀公事。有防宇鎭讀奏訖。上曰。兵曹參議入侍。賤臣承命出來。與兵曹參議朴祐源偕入進伏。上曰。向日事。非怒之敎。予何介意。第近來政院擧行。事多稽忽。如參議輩。手熟鍊諳者。而或致日前事之患。手生之人。何可致責也。今旣入騎省。凡事無如在院時怠忽。必隨事。申飭。可也。祐源曰。向者出宮時。未及待令之罪。實無所逃矣。上命直閣入侍。賤臣承命出來。與直閣徐鼎修偕入進伏。上曰。本閣事。幾成頭緖。而尙有未盡條件。儀節之間。且多不備。凡事必須惕意遵行。務從詳悉。可也。命退。諸臣以次退出。
정조 5년
行都承旨李𡊠坐。左承旨徐有防坐。右承旨柳義養坐。左副承旨趙時偉坐直。右副承旨金宇鎭坐。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
金宇鎭啓曰。大司憲金履素呈辭。執義兪彦鏶在外。掌令朴聖泰在外。兪岳柱呈辭。持平洪樂恒金寅燮呈辭。今日以監察茶時之意。敢啓。傳曰。知道。
정조 5년
以來二十一日輪對。取稟。傳于徐有防曰。爲之。
정조 5년
徐有防啓曰。檢閱金載瓚。旣已付職。卽爲牌招入直。何如。傳曰。允。
정조 5년
傳于趙時偉曰。禮房承旨入侍。
정조 5년
備忘記。年前已自姜五成事。每欲下敎而未果。別軍職之隨品例付中樞。事面不可與空闕衛將。比而同之。則嘉善衛將。例付同知。嘉善別軍職。不付同知。焉有如許政格。此蓋間有秩卑別軍職。或創此例也。此後士夫別軍職。至于知事。隨其品遞等付樞銜。秩卑別軍職。例付樞銜。當止何窠。更令兵判參商登對。指一稟處後定式。
정조 5년
以刑曹平安前監司鄭尙淳緘答啓目。傳于鄭志儉曰。勘服於京司之簿米分統摠之案。而年復年來。無等無之云爾。則與向日右相之言無異。而獨罪時監司。殊非綜核之政。亦無可斷之律。此緘答勿施。推考之命分揀。無論本事之如此如彼。御史之驟見此兩邑之不足。不覈他各邑之有裕。致煩登聽。太欠詳悉。該御史推考。
정조 5년
傳于鄭志儉曰。玉堂前望單子入之。
정조 5년
玉堂前望單子入之。校理李時秀。副修撰李謙彬落點。
정조 5년
備忘記。罪則微眚。番則苟簡。況於向者臺臣言後。其在嚴內外之道。新差尤合審愼。前別軍職曺學臣李潤彬王漢禎。竝仍任。
정조 5년
傳于鄭志儉曰。在外三司。竝許遞。政官牌招開政。
정조 5년
柳義養啓曰。吏曹判書李衍祥。參議李敬養牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更爲牌招。何如。傳曰。允。參議只推。一體牌招。
정조 5년
李𡊠啓曰。吏曹判書李衍祥。參議李敬養再牌不進推考傳旨及罷職傳旨。今方捧入。而特敎開政之下。連事違召。不卽擧行。事體誠甚未安。判書所當更請牌招。而係是一日三牌。何以爲之。敢稟。傳曰。更爲牌招。參議只推。一體牌招。斯速開政。
정조 5년
有政。吏批。判書李衍祥式暇。參判金夏材實錄廳進。參議李敬養進。都承旨李𡊠進。吏批啓曰。判書李衍祥式暇。參判金夏材實錄廳進。小臣獨政未安。何以爲之。敢稟。傳曰。只出緊任。以李濟萬爲掌令。柳孟養爲獻納。權以綱爲正言。徐鼎修爲副修撰。李益運爲兵曹正郞。傳于鄭志儉曰。有闕。代。今日政。皆令差出。再政。以金鍾秀爲左參贊。李福源爲知經筵。李命植爲知春秋。李衍祥金魯鎭爲同成均。朴宗彦爲左通禮。韓光近爲宗簿正。朴天衡爲軍資正。鄭尙淳爲宗廟提調。李衍祥爲典牲提調。崔守忱爲兵曹佐郞。金孝眞姜恒爲典籍。李守禎爲義盈庫主簿。
정조 5년
兵批。兼判書洪樂性進。參判鄭一祥病。參議李致中病。參知朴祐源入直進。左副承旨趙時偉進。以邊得讓爲副摠管。元厚鎭爲洪忠兵使。朴敦行爲古群山僉使。金思欽爲會寧浦萬戶。僉知單曺學臣李潤彬單付。副護軍朴聖泰。副司直黃昇源。副司果李鼎揆李明濟。
정조 5년
辛丑二月十七日辰時。上御誠正閣。禮房承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。右副承旨入侍。賤臣承命出來。與右副承旨金宇鎭進伏。上曰。注書金載瓚出牌。在外玉堂知入。賤臣承命出。復奏曰。副修撰李鼎揆在外云矣。上曰。兩司在外知入。賤臣承命出。復奏曰。獻納黃昇源。正言李明濟。掌令朴聖泰在外云矣。上曰。在外三司許遞。前望單子入之。傳敎在院承旨書出事。分付。前望單子持入。賤臣承命出。持前望入之。上曰。前望單子入之。傳敎以政官牌招開政。改書出之意。分付。仍命退。承史以次退出。
정조 5년
辛丑二月十七日酉時。上御誠正閣。同副承旨入侍時。同副承旨鄭志儉。假注書趙衍德。記事官鄭東浚李集斗。以次進伏訖。上曰。吏議之政注。其果善爲。而至於曾經吏判尹東暹。副擬於李命植之下。似涉如何矣。志儉曰。然矣。上曰。副修撰李謙彬。解由勿拘事。分付。賤臣承命出來。分付該曹。上曰。注書往于實錄廳。摘奸以來。賤臣承命出來。馳往實錄廳。回奏曰。蔡濟恭趙㻐金夏材。仍爲留直。尹載命入直宿。李日運。以書役留宿矣。命退。諸臣以次出。
정조 5년
行都承旨李𡊠坐。左承旨徐有防坐直。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書趙衍德藥院直趙興鎭病。事變假注書沈達漢仕。
정조 5년
趙時偉啓曰。大司憲金履素呈辭。執義兪彦鏶在外。掌令兪岳柱呈辭。李濟萬未肅拜。持平洪樂恒金寅燮呈辭。今日以監察茶時之意。敢啓。傳曰。知道。
정조 5년
傳于徐有防曰。禮房承旨入侍。
정조 5년
徐有防。以奎章閣言啓曰。文臣講製節目。書入之意。敢啓。傳曰。知道。卽爲頒布。使諸文臣欲爲肄習。當自開月設行。以此知悉。
정조 5년
鄭志儉。以義禁府言啓曰。備邊司郞廳吳載衍。拿囚之意。敢啓。傳曰。捧供以聞。
정조 5년
又以義禁府言啓曰。成均館典籍許晊。承文院校檢李彦五等。拿囚之意。敢啓。傳曰。付過放送。
정조 5년
又以義禁府言啓曰。前承旨宋煥億。今方待命。卽爲拿囚之意。敢啓。傳曰。今番則。又分揀放送。
정조 5년
又以義禁府言啓曰。渭原前郡守李格。拿囚之意。敢啓。傳曰。捧供以聞。
정조 5년
又以義禁府言啓曰。寧城前僉使金鼎澤。拿囚之意。敢啓。傳曰。捧供以聞。
정조 5년
又以義禁府言啓曰。尼城前縣監金履容。拿囚之意。敢啓。傳曰。知道。
정조 5년
金宇鎭。以禁衛營言啓曰。本營分授拱北門南邊宮墻二間許頹落處。以西營入直軍十名除出把守事。自兵曹草記矣。西營入直軍十名。別定哨官一員。限修築間領率。輪回守直之意。敢啓。傳曰。知道。
정조 5년
吏曹判書李衍祥疏曰。伏以臣。愚闇迷滯。自速罪戾。特蒙聖度之涵貸。洊降飭敎之諄切。臣旣咫尺侍衛。仰聆玉音。振疎屛息。跼蹐靡容。及夫逬退之後。奉讀恩綸下者。一倍懍惕。繼以攢祝。祇有縮伏訟愆而已。曾未多日。忽下特敍之旨。申以仍職之命。惝怳震越。尤不知置身之所。噫。臣罪臣自知之。始旣不量而冒膺。終又因循而蹲據。怵惕愧恐。未嘗頃刻少安。而向來大僚筵奏。雖無指的。方叨見職。自切兢蹙。輾轉迷謬。合被大何。而眷深曲庇。罰止末勘。臣誠戴罪爲榮。且惶且感。庶幾永缷匪分之重擔。獲遂自靖之微忱。迺於萬萬料想之外。誤恩重畀。猥加二字之溫諭。負罪賤臣。何以得此於聖明之朝也。以首頓地。有淚如泉。念臣賦性庸陋。旣乏絲毫見稱之實。隨事昏憒。又無桑楡收效之望。聖渥彌隆。惶愧轉甚。嗚呼。仕不因人。終始皆蒙於睿造。才非適用。夷險但信於愚忠。臣每嘗三復斯言。竊有感焉。以臣畸孤之蹤。前後受恩於殿下者。天地之大也。父母之慈也。臣之一念銘刻。必欲報答者。湯火之猶甘。糜粉之是期。則今乃寵之以隆顯。責之以任使。苟可以一分稱塞。何敢矯情飾讓。不思仰體之圖哉。未能力辭於拜命之初。尙切悚恧。不容再誤於蔑效之地。決難冒沒。反覆揣量。無計承膺。而兩日之內。政牌荐臨。適値淸齋。號籲路阻。情隘勢縮。義分是懼已。章皇出肅。臣實靦然。人所謂斯何。不敢諉以已出。斷無仍冒之理。玆敢瀝控恤懇。仰浼崇廳。伏乞聖慈。俯垂諒察。亟命鐫削臣之本兼之職。以安微分。不勝大願。答曰。省疏具悉。卿其勿辭行公。
정조 5년
辛丑二月十八日辰時。上御誠正閣。晝講入侍時。知事徐浩修。特進官李命植。參贊官柳義養。侍讀官洪文泳。檢討官趙鼎鎭。假注書趙衍德。記事官趙錫晦李集斗。宗臣雲峯君杺。武臣白東毅。以次進伏訖。上讀前受音訖。文泳進讀孟子。自齊人有言曰。止當今之時章訖。上讀新受音訖。命文義。文泳曰。此章旨意。時勢二字。最爲切要。而雖有時勢。君不修德行仁。亦不可專靠時勢。故孟子以德之流行。引喩於時勢之下者。槪可見矣。文王尺地一民。非其所有。商之善政。猶有存焉。則初無時勢之可言。而修德行仁。維新厥命。終有有其二之業。則有勢而無時者也。齊王。土地人民之富已有之。殷周賢聖之君又不作。則時勢之易。莫若此時。而志在雜霸。功假仁義。則時與勢非無之。而無其德。故終不得王。是以飢渴飮食之喩。事半功倍之言。明示其時勢之易。德行之速也。後來人辟。若於此等處。克存體認之工。勿以王道爲高遠難行之事。今日行一善政。明日行一善事。民日遷善而不自知。則三代一王之治。庶幾復見矣。伏願深加省察焉。上曰。好矣。鼎鎭曰。上番旣以時勢仰達。而先儒謂文王得其勢而不得其時。滕文公有其時而不得其勢。齊則兼而有之而不行仁政。雖有時勢。無德則不可以行仁政。故孟子引德之流行。速於置郵而喩之。齊旣有勢與時。則雖行文王之德之半。其功倍之。故以事半功倍結之。東方。旣是偏邦。則强弱之勢。天下機會。初無可論。事與功之多少。亦不必較挈。惟於文王純一之工。力行而不已。則卓越百王之功。自可期矣。伏願深留聖意焉。上曰。好矣。經筵。亦陳文義。浩修曰。上下番旣盡文義。別無所陳。而蓋孟子所論。時與勢者。似或然矣。而若不行仁。則時勢。亦足無恃矣。此是後辟。所可監戒處矣。上曰。以時勢言之。則漢昭烈。承高帝之緖。得諸葛之賢。則時與勢可謂得之。而終未成功倍之業。是何故也。浩修曰。當是時也。雖不無時勢之可言。而猶尙功利。不行王政。故終未得事半功倍之效矣。觀夫孟子所論。則只言其王霸之分。而勉其時君之義矣。上命特進文義。命植曰。孟子之勸以行王政。固是七篇之大綱領。而以事半功倍言之者。果以時勢論之。而行仁之效。不言其年數。是實莫曉矣。上曰。萬乘之國。可以行王政云者。考諸初卷。以萬取千焉爲言。大抵天子之國是爲萬乘。而今於齊國。以萬乘爲言者。何也。文泳曰。王畿千里。出車萬乘。果爲天子之國。而今此萬乘之國爲說者。必是照應於上文。地未有過千里者也。而齊有其地之言矣。上曰。孟子所謂或言其易如反手。或言其事半功倍者。抑以齊宣之政。可以行王道乎。將以興甲兵。無敵於天下乎。功與起中。亦有可言者矣。鼎鎭曰。功字起字。不必如是看。民之悅之。猶解倒懸。諸侯之國。悅而來朝。亦可謂功也。起也。先儒謂孟子。若當管仲之時。得君其專。則只有誠僞之別而已。畢竟則亦當摟諸侯而尊周室。此言似然矣。上曰。管仲之假仁借義。孟子非之。而語極工。則以尊周攘夷爲美。其所謂功與起者。亦可爲極處乎。特進。又陳文義。命植曰。事半古之人者。言其文王也。功必倍之者。言其湯也。今夫諸侯之君。若行王政。則可以行湯文之事。而以言乎時勢。則果與湯文有異矣。蓋假仁借義。自是聖門之羞稱。而尊周攘夷。卽是諸侯之義宜。則孟子之昭晣是非者。固其然也。至於功起上言之。則孟子之存心急務。專在於尊周室摟諸侯。其所爲功起者。亦不至於極處乎。上曰。成湯當夏桀之昏。文王際殷紂之暴。以開王業。而若以孟子所言觀之。則齊梁之君。未値湯文之時。又無湯文之仁。而專責以湯文之事者。似或有不然者矣。命植曰。湯文承桀紂之餘。不無時勢之得宜。至於齊梁之君。當赧王衰微之際。惟當奉行天子之命令。而諸侯中若有桀紂之暴。則可以聲罪討誅而言之也。非謂其代周之意也。上曰。孟子所謂五年十年之別。以其功利上言之乎。以其齊國之富强。假其周室之命令而得行孟子之言。則行王之易。其可爲如水益下。如火益熱乎。命植曰。五年十年之說。非謂其功利之分也。若以齊國之君。得用孟子之言。則治國其可庶幾。而今夫孟子行道之心。終不得其君。故有是說矣。上曰。若夫孔子之聖。而當此齊王之問。則當以何辭而有對乎。浩修曰。論以義理上觀之。則別無大聖亞聖之分。而今此孟子之言。專任師道之責。而有是問答矣。是故朱子所以有大亞聖之別矣。文泳曰。向者謁陵之日。特贈金省行徐德修職。而繼而有四忠祠致祭之命。臣固已欽頌我殿下褒忠之聖德。而故判書李晩成。頃年諡坐時。諡狀入來。則因議諡人引嫌。尙此稽滯。故判書李弘述。諡狀已到。而亦未議諡。況當舊甲重回之歲。特命本館。卽爲議諡。尤有光於聖德。故敢此仰達矣。上曰。所奏甚好。依爲之。出擧條浩修曰。人物考目錄。沈念祖已爲抄出。而稟定然後可以擧行矣。上曰。以五禮儀續大典合部纂成。何如。浩修曰。五禮儀續大典。自是有國之憲章文物。則以人物考竝錄撰出。似涉如何矣。上曰。然則人物考。各部以成。似好矣。義養曰。法典則爲國之要典。而人物考則不過燕覽之資矣。上曰。合典有何好題目乎。浩修曰。猝難定名矣。上曰。實錄廳多年設役。而物力甚難。以內閣印役似好。校正官。不但以本閣堂郞差出。亦以玉堂中某人差定。可也。浩修曰。如是則甚好矣。命退。諸臣以次出。
정조 5년
辛丑二月十八日辰時。上御誠正閣。禮房承旨入侍時。左承旨徐有防。假注書趙衍德。記事官鄭東浚李集斗。以次進伏訖。上曰。趙興鎭入侍乎。有防曰。方有實病。未能入來矣。上命前待敎入侍。賤臣承命出來。召徐龍輔進伏。東浚擎進講製節目正書。上曰。依節目爲之。可也。命書榻敎曰。同副承旨入侍。賤臣承命出來。召鄭志儉進伏。上命志儉讀奏大學衍義補。又命書榻敎曰。右副承旨入侍。賤臣承命出來。召金宇鎭進伏。上命一直提學入侍。賤臣承命出來。傳于鄭民始。上曰。坐直。誰也。宇鎭曰。臣與左副矣。上曰。春雨太頻。甚可悶矣。有防曰。牟麥値雨多損云。前頭之慮。甚不細矣。上曰。直提學詣闕。則直爲入侍。節目草亦爲持入事。分付。賤臣承命出來。分付。上曰。趙興鎭出去調病事。分付。賤臣承命出來。分付。仍與鄭民始進伏。上曰。節目草。幾何正書乎。民始曰。只以半件正書。故今以本草持來矣。民始曰。奉謨堂奉審。依於義彰義宮例。間一年春季朔。本閣堂郞。與戶曹堂郞奉審修改事。曾有下敎矣。自今年爲始。定式擧行。何如。上曰。依爲之。出擧條民始曰。檢書官。旣是兼銜。又無祿窠。卽今見帶之人。雖以本職受祿。而若遞本職。則將無歸屬處。此後檢書官。如有無實職者。自本閣草記付軍職。以爲受祿之地。本閣大廳直。只是一人。不可無通變之道。而典涓司書員一窠。有名色而無實用。以此窠移屬本閣。加出大廳直一窠。則事甚便好。故敢達矣。上曰。依爲之。出擧條民始曰。日前以罷宮折受之地。移屬本閣事。筵稟。蒙允矣。今則有從他區劃之道。不必又以此移劃。原擧條勿施。何如。上曰。依爲之。出擧條命書傳敎曰。次對。進定於明日。書訖。命退。諸臣以次出。
정조 5년
辛丑二月十八日申時。上御誠正閣。左承旨入侍時。左承旨徐有防。假注書趙衍德。記事官鄭東浚李集斗。以次進伏訖。上命右副承旨直閣入侍。賤臣承命出來。召金宇鎭徐鼎修進伏。上命集斗讀奏大學衍義補訖。命退。諸臣以次出。
정조 5년
行都承旨李𡊠藥院直。左承旨徐有防坐。右承旨柳義養坐直。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書趙衍德藥院直趙興鎭病。事變假注書沈達漢仕。
정조 5년
徐有防啓曰。丁卯年日記十三卷。癸未年日記十二卷。丙寅年日記十三卷。辛卯年日記十二卷。合五十卷。實錄廳輪送之意。敢啓。傳曰。知道。
정조 5년
傳于趙時偉曰。下直閫帥守令留待。
정조 5년
傳于柳義養曰。右承旨與平安兵使洪忠兵使下直守令入侍。
정조 5년
備忘記。平安兵使李昌運。洪忠兵使元厚鎭下直。各長弓一張長箭一部片箭一部筒兒一箇。賜給。
정조 5년
傳于徐有防曰。濟州牧使留待。
정조 5년
傳于徐有防曰。濟州牧使入侍。
정조 5년
備忘記。濟州牧使金蓍耇下直。長弓一張長箭一部片箭一部筒兒一箇。賜給。
정조 5년
徐有防啓曰。濟州牧使金蓍耇下直肅拜單子。纔已捧入。而辭朝命下之後。過時遲滯。今始入來。事體未安。推考警責。何如。傳曰。允。
정조 5년
吏批。有政。判書李衍祥進。參判金夏材實錄廳進。參議李敬養進。左承旨徐有防進。啓曰。全羅監司。今當差出。而擬望之人乏少。他道守令竝擬。何如。傳曰。允。以李顯永爲應敎。權噵爲判尹。蔡弘履爲兵曹參判。鄭尙淳金熤爲知經筵。兪彦鎬徐有隣爲同經筵。金履運爲假監役。朴敬奎爲慶基殿參奉。趙壤鎭爲典籍。盧瑞國爲鏡城判官。任希敎爲同義禁。朴祐源爲全羅監司。田光栗爲崇靈殿參奉。承文博士單任長源。著作單申完。知經筵兪彦鎬。同經筵徐浩修。
정조 5년
兵批。有政。兼判書洪樂性進。參判蔡弘履病。參議李致中入直進。參知吳大益病。右副承旨金宇鎭進。以李文爀爲內禁將。吳載光爲五衛將。林錫喆爲文兼。護軍李得濟。司直徐有隣鄭一祥宋煥億。
정조 5년
鄭志儉。以實錄廳郞廳。以摠裁官意啓曰。本廳堂上。旣已加差。書役浩繁。郞廳苟艱。前佐郞柳儞崔顯重徐配修。副司果韓永運權知。承文院副正字柳文養。謄錄郞廳差下。使之察任。纂修郞廳安廷玹。親病猝重。今姑減下。其代。前正言李延伋差下。纂修郞廳姜外任。代副司果柳河源差下。纂修郞廳洪履健。方在罷散。權付軍職。冠帶常仕。何如。傳曰。允。
정조 5년
吏曹口傳政事。兼實錄編修官李延伋柳河源單付。兼實錄記事官柳儞崔顯重徐配修韓永運柳文養單付。
정조 5년
兵曹口傳政事。副司果柳儞崔顯重徐配修李延伋洪履健單付。
정조 5년
趙時偉。以兵曹言啓曰。今二月二十日文臣朔試射日次。而內外中日。旣已停止。不得爲之之意。敢啓。傳曰。知道。
정조 5년
又以兵曹言啓曰。卽接五衛將廳牒報。則衛將閔永喆。呈辭在外。過限未上來云。依法典。改差。何如。傳曰。允。
정조 5년
又以兵曹言啓曰。卽接西所衛將牒報。則拱北門南邊宮墻二間許頹落云。令紫門監爲先以把子堅實圍排。西營入直禁衛軍十名除出。限修築間。各別守直之意。敢啓。傳曰。知道。
정조 5년
又以兵曹言啓曰。卽接東所衛將牒報。則宣仁門南邊水門傍近處。宮墻外面半間許缺落云。令紫門監爲先以把子堅實圍排。而此與全體頹圮有異。在前雖無此等處把守之例。其在愼重之道。不可疎忽。限補築間。東營入直御營軍。令該營量宜定送。晝察夜巡。何如。傳曰。允。
정조 5년
又以御營廳言啓曰。本廳分授宣仁門南邊水門傍近處。宮墻外面半間許缺落。而限補築間。東營入直御營軍。令該營量宜定送。晝察夜巡事。自兵曹草記矣。東營入直軍五名除出。限補築間。晝察夜巡之意。敢啓。傳曰。知道。
정조 5년
敎平安監司金華鎭書。王若曰。箕封按四十州。誰膺一面之寄。漢吏重二千石。爰撤九卿之班。旣廟議之僉諧。故邊事之一畀。惟卿。祥和豈弟而守以貞介。綜核精密而本之公明。妙齡揚名。踐華要於銀臺玉署。中歲宣力。著聲績於畿臬嶺藩。曾畀大司馬重權。惜未久試。再掌判度支劇務。綽有成規。報國誠勤。追先卿未卒之志。傳家謹拙。有乃祖式似之風。肆近日簡擢之心。卽先朝眷顧之意。念我海東巨鎭。最稱關西一區。氓俗漸渝。莫見檀箕之遺敎。武力不競。或忽桑土之深憂。衣帶只隔於鴨江。重門之戌柝未罷。冠蓋相續於燕塞。列邑之廚傳益煩。泉流錢貨而奸竇旣多。山採銀蔘而民弊不一。視諸路爲任最重。當是時捨卿其誰。玆授卿以平安道觀察使兼兵馬水軍節度使都巡察使管餉使平壤府尹。卿其勉竭良猷。祇服寵命。慨然攬孟博之㘘。必嚴一年兩考之規。行矣憩召伯之棠。須體三世再授之眷。倉庾積貯之耗竭。宜思撙節之方。城壘器械之疎虞。寧緩備豫之策。惟威重可以束下。非公廉無以服人。其餘稟裁。自有典憲。於戲。處藥院起居之列。豈欲使卿遠離。移民部經理之才。蓋要得君爲重。故玆敎示。想宜知悉。修撰趙鼎鎭製進
정조 5년
平壤監司金華鎭疏曰。伏以臣猥膺重寄。行且辭陛。而臣之父母墳山。在於京畿坡州長湍等地。此去直路。雖不過一含之地。義不敢擅行。玆控短章。冒瀆私懇。伏乞聖慈。俯垂矜許。以伸人子情理。不勝幸甚。答曰。省疏具悉。卿其依所請。歷省焉。
정조 5년
辛丑二月十九日巳時。上御誠正閣。同副承旨入侍時。同副承旨鄭志儉。假注書趙衍德。記事官鄭東浚李集斗。以次進伏訖。上命書榻敎曰。禮房承旨馳諸先農壇。摘奸以來。賤臣承命出來。分付。上命前待敎入侍。賤臣承命出來。召徐龍輔進伏。東浚先退。上曰。禮房承旨。姑未作奉審之行。則卽爲入侍。賤臣承命出來。召徐有防進伏。志儉先退。上曰。上番翰林入侍。賤臣承命出來。召金載瓚進伏。上曰。講製幾何做得乎。載瓚曰。如未着力矣。上曰。承旨出去後。卽爲奉審以來。命退。諸臣以次出。
정조 5년
辛丑二月十九日午時。上御誠正閣。閫帥守令入侍時。右承旨柳義養。假注書趙衍德。記事官金載瓚李集斗。平安兵使李昌運。洪忠兵使元厚鎭。金城縣令李義存。礪山府使曺命喆。豐川府使李萬育。咸平縣監姜。松禾縣監南寅老。以次進伏訖。上命進前。昌運進伏。上曰。卿則素知其勤幹。不待下敎。而想必善爲矣。今聞多有弊瘼云。期於釐革。可也。昌運曰。伏承下敎。不勝惶感。第軍政債弊。聞甚紊亂云。下去後。當竭力圖報矣。上曰。宣諭。自政院聽受焉。命昌運先退。厚鎭進伏。上曰。職姓名。對曰。洪忠兵使元厚鎭矣。上曰。爾之爲倅。其果未久矣。以中考遞來乎。厚鎭曰。然矣。命厚鎭先退。萬育進伏。上曰。職姓名。對曰。豐川府使李萬育矣。上曰。前官之事。勿爲蹈襲。必以善治爲期也。命萬育先退。進伏。上曰。職姓名。對曰。咸平縣監姜矣。上曰。以副擬批下。爾其下去。若不善治。則是予之責也。命先退。義存進伏。上曰。職姓名。對曰。金城縣令李義存矣。上曰。爾其悉心爲治。可也。命義存先退。命喆進伏。上曰。職姓名。對曰。礪山府使曺命喆矣。上命讀七事。命喆讀奏訖。上曰。曾經幾處守令乎。命喆曰。連過三邑矣。上曰。準瓜乎。命喆曰。求禮則以中點下。其後除得茂長縣監。仍移洪州營將。以逋欠事。爲五年禁錮矣。上曰。爾其誰家族也。命喆曰。與曺允亨。爲十一寸親矣。命命喆先退。寅老進伏。上曰。職姓名。對曰。松禾縣監南寅老矣。上曰。爾以漢城判官。曾爲入侍乎。寅老曰。然矣。上曰。爾是初倅。必須善爲。可也。命讀七事。寅老讀奏訖。命寅老先退。義養曰。俄者徐浩修。傳以奉朝賀言曰。有冊名。然後可以開役云矣。上曰。從當有下敎矣。命退。諸臣以次出。
정조 5년
辛丑二月十九日未時。上御誠正閣。濟州牧使入侍時。濟州牧使金蓍耇。右副承旨金宇鎭。假注書趙衍德。記事官徐龍輔李集斗。以次進伏訖。上曰。職姓名。對曰。濟州牧使金蓍耇矣。上曰。曾經幾邑乎。蓍耇曰。爲四邑矣。上曰。濟州。本以海島劇邑。素多弊瘼。且王化未及之地。爾其必盡撫摩之策。以爲蘇殘之道。可也。蓍耇曰。臣本無才能。且乏政譽。安知無孤負聖敎也。惟當殫竭奉公矣。命讀宣諭訖。命退。諸臣以次出。
정조 5년
辛丑二月十九日酉時。上御誠正閣。右承旨入侍時。右承旨柳義養。假注書趙衍德。記事官徐龍輔李集斗。以次進伏訖。上曰。徐奉朝賀。明朝入侍事。分付。賤臣承命出傳。上曰。趙興鎭身病。何如。集斗曰。今得少差。明當仕進云矣。上曰。講製連爲設試。則似有實效矣。義養曰。此必有大益矣。上曰。古有湖堂。而亦有講製之試矣。義養曰。此亦湖堂一體矣。上曰。二十人以一日應講。則似有未畢之慮矣。義養曰。一日可以畢講矣。上曰。柱坊之官。不可不擇差文學之士。而有誰可合之人乎。爾或有聞名之士矣。義養曰。文學之士。近果絶無而未聞矣。大扺京華子弟。初無文筆。而一登進士。則輒擬參奉之仕。至於外方文士。雖有學高而望重者。每屈公車。終不得筮仕。是實嘅世者矣。上曰。有文學儒生。俾差守奉之官。似好矣。義養曰。是亦年滿四十而後。以爲得差矣。上曰。年滿亦可欠矣。命退。諸臣以次出。
정조 5년
行都承旨李𡊠坐。左承旨徐有防坐直。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
藥房都提調鄭弘淳。提調洪樂性。副提調李𡊠口傳啓曰。伏聞待令醫官吳道炯所傳之言。則慶壽宮膈滯之候。夜進橘薑茶後。雖有差勝之勢。而餘氣尙未快差云。橘薑茶一貼煎入之意。敢啓。傳曰。知道。
정조 5년
傳于金宇鎭曰。禮房承旨入侍。
정조 5년
傳于李𡊠曰。承旨入侍。
정조 5년
徐有防啓曰。實錄廳輸去丙午年日記二十二卷。先爲還來之意。敢啓。傳曰。知道。
정조 5년
徐有防。以禮曹言啓曰。卽接光陵參奉所報。則本陵王后陵上曲墻西邊外面十四尺許。今月十九日傾頹云。陵上曲墻外面頹圮。曾無慰安之擧。慰安祭不爲擧行。依前例。只本曹郞廳進去奉審後。稟處。何如。傳曰。允。
정조 5년
李𡊠。以吏曹言啓曰。新除授齊陵參奉南龍萬。除拜後過限未肅拜。依例改差。何如。傳曰。允。
정조 5년
鄭志儉。以義禁府言啓曰。平安監司鄭尙淳狀啓。據刑曹粘目內。寧城前僉使金鼎澤。移本府處之事。允下矣。金鼎澤。前以他罪。旣已拿囚。捧供時。添問目取招。何如。傳曰。允。
정조 5년
又以義禁府言啓曰。咸鏡監司鄭昌順狀啓。據刑曹粘目內。鏡城前判官申熤。移本府處之事。允下矣。申熤。時在任所云。依例發遣府羅將。交代後拿來。何如。傳曰。允。
정조 5년
辛丑二月二十日。兼春秋洪光一。禁府啓目。尼城前縣監金履容。犯用還租。末乃混入停捧。歸之舊還之罪。刑推得情。何如。傳曰。囚供全事發明。而所謂發明之說。與窘遁粧撰。煞有間焉兺不喩。囚供中該吏事。眞有是也。足係疑端。當初道啓。或未致察此事情而然是隱喩。更令該道臣査啓爲旀。此囚段姑爲保放。以待結末爲旀。鄭亮采。聞是交承而未及拿囚云。待就理。以此囚供。添問目取招。以爲憑覈處之之地爲良如敎。
정조 5년
禁府啓目。寧城前僉使金鼎澤。還穀反作之罪。刑推得情。何如。傳曰。以本律草記勘處爲良如敎。
정조 5년
禁府啓目。備邊司郞廳吳載衍。漂人問情。不能詳細盤問之罪。刑推得情。何如。傳曰。分揀放送爲良如敎。
정조 5년
宗簿寺啓目。鶴林君焴。晝講入侍。不卽來待。因傳敎下宗簿寺。觀其緘辭。則泛稱遲晩。照律施行。何如。傳曰。依允。
정조 5년
辛丑二月二十日辰時。上御誠正閣。左承旨入侍時。左承旨徐有防。假注書趙興鎭。記事官鄭東浚李集斗。以次進伏訖。上曰。光陵曲墻傾頹處。禮郞今日出去乎。有防曰。本曹草記。今日入之。明間似出去矣。上曰。前待敎徐龍輔。檢閱金載瓚入侍。賤臣承命出。與龍輔載瓚進伏。上謂載瓚曰。與下番。考準大學衍義補抄。載瓚與集斗。輪回讀準訖。命退。承史以次退出。
정조 5년
辛丑二月二十日辰時。上御誠正閣。右副承旨入侍時。右副承旨金宇鎭。假注書趙衍德。記事官徐龍輔李集斗。以次進伏訖。上命奉朝賀入侍。賤臣承命出來。召徐命膺進伏。上曰。會典纂輯事。卿其聞之乎。命膺曰。聞于柳義養。而如是撰成則好矣。而定其法例。然後可以開役矣。上曰。經國大典續大典。竝五禮儀合編。則果爲好矣。而人物考見漏爲欠。何以則爲好乎。命膺曰。人物考。欲爲竝附。而有難取捨。以六典人物。雙書入錄。則似好矣。上曰。冊名欲以朝鮮會典定名。則古有箕子衛滿之號。似有渾稱之嫌。以昭代會典名焉。何如。命膺曰。若以昭代名之。則似無國代之別。以有明朝鮮名言。則可寓尊春秋之義。而名可以表定矣。上曰。此亦世遠而代異矣。命膺曰。以海東名言。則似或宜矣。上曰。此亦無古今之別矣。第今法例。卿其善定也。命膺曰。當依以六典法例。而其中各書該司。以載事蹟。似宜矣。上曰。先朝典禮。遍載其蹟。或有混淆之弊矣。今則參考文獻備考。分條詳錄以定名色。可也。命膺曰。六曹則當以判堂首書。各曹以庶僚列錄其下。以其聽令之事。載其條目。何如。上曰。典禮通考。卿其見之乎。命膺曰。未果見之矣。上曰。此是四典五禮儀竝撰者。以此法例。倣成。可也。命膺曰。政院則摠管六房。此亦分而統之。似好矣。上曰。政院日記。已經火燼。亦無可考者矣。命膺曰。文獻備考。又是各人所撰。故多有亂雜處。以從實考覽。似宜矣。上曰。然矣。必以從簡演繹。而曾有手敎者。入於演繹之中。可也。文獻備考。則殆同類聚。是可欠矣。此冊則與備考稍異其例。以爲撰成。可也。命膺曰。我朝則六官之外。又有他司。何以定例乎。上曰。各節目下。書其百司。則似有區別之道。而其於演繹之際。在今典章。無或遺漏。可也。命膺曰。以臣管見。有難任自筆削取捨。自上裁定。恐合宜矣。上曰。是實無難矣。財用則竝歸一錄。律文則亦載一編。似甚好矣。命膺曰。大明律則有難盡載矣。上曰。今之所用者。皆是明律。何可減刪乎。命膺曰。然而廣載其文。則不無太繁之弊矣。上曰。其中去其太繁。則似或無妨矣。命膺曰。撰出律文。則文勢似無可觀矣。上曰。卿是熟手。必以善撰。可也。命膺曰。此是典古之資。不可不詳考備錄矣。上曰。典章文物禮樂刑政。盡在於此。必也無遺載錄。而無得如文獻法例。可也。命膺曰。今者所述。都不如古者所撰矣。周禮則以六官定位。當以依此照例。而人物考。則以雙行載錄。甚宜矣。上曰。卿其出去善爲也。命退。諸臣以次退出。
정조 5년
辛丑二月二十日午時。上御誠正閣。承旨入侍時。左承旨徐有防。右副承旨金宇鎭。同副承旨鄭志儉。假注書趙興鎭。訖事官金載瓚李集斗。前待敎徐龍輔。待敎鄭東浚。以次進伏訖。上曰。今日日氣甚佳。無他消遣。適閱大學。欲與承史論難。承史輪回一讀。相與講論。可也。仍命志儉讀大學序。志儉讀奏。仍講文義。上曰。同副。足與之論經義矣。有防曰。同副承旨。自來以粗解經文。頗有名稱矣。上曰。此豈非勝事耶。有防曰。果如聖敎矣。上曰。此後如有暇日。更擧。好矣。命宇鎭讀尼城前縣監金履容供辭訖。命書判付曰。全事發明。而所謂發明之說。與窘遁粧撰。煞有間焉兺不喩。囚供中該吏事。眞有是也。足係疑端。當初道啓。或未致察此事情而然是隱喩。更令該道臣査啓爲旀。此囚段姑爲保放。以待結末爲旀。鄭亮采。聞是交承而未及拿囚云。待就理。以此囚供。添問目取招。以爲憑覈處之之地爲良如敎。書訖。命退。承史以次退出。
정조 5년
辛丑二月二十日酉時。上御誠正閣。禮房承旨入侍時。左承旨徐有防。假注書趙興鎭。記事官鄭東浚李集斗。以次進伏訖。上曰。今日同副承旨鄭志儉。粗知經義。時輩中稍可尙矣。有防曰。爲人雅正。文學頗優矣。仍命讀公事。有防讀奏未訖。上曰。夜已深。退去。可也。承史以次退出。
정조 5년
行都承旨李𡊠藥院直。左承旨徐有防坐。右承旨柳義養坐直。左副承旨趙時偉坐。右副承旨金宇鎭坐。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
藥房口傳啓曰。伏聞待令醫官吳道炯所傳之言。則慶壽宮膈滯之候。夜來益勝差勝云。橘薑茶停止。達生散。自今日連爲煎入之意。惶恐敢啓。答曰。知道。
정조 5년
傳于金宇鎭曰。工房承旨入侍。
정조 5년
傳于徐有防曰。輪對官入侍。
정조 5년
備忘記。平安監司金華鎭下直。長弓一張長箭一部片箭一部筒兒一箇。賜給。
정조 5년
鄭志儉。以奎章閣言啓曰。守直間沈醬沈菹所入物種。別單書入。而以此磨鍊。添付於新刊定例。何如。傳曰。知道。
정조 5년
徐有防。以弘文館言啓曰。新除授應敎李顯永。卽爲牌招察任。何如。傳曰。允。
정조 5년
傳于柳義養曰。坐直承旨入侍。
정조 5년
鄭志儉。以御營廳言啓曰。本廳中軍李明運。自訓鍊都監。馬兵別將擬望。受點矣。當此亞將乏少之時。無他可合之人。仍任。何如。傳曰。訓局。自是主人。禁御俱在之次。則移擬本局之人。該營請仍。曾有此例乎。不可輕先允下。令訓局考例草記。待下批。自本廳更爲草記。
정조 5년
趙時偉。以訓鍊都監言啓曰。移擬本局之人。該營請仍。曾有此例乎。令訓局考例草記事。命下矣。本局中軍徐有大。別將元厚鎭李文爀。連自本兵。移差別將。與內禁將。本局非不欲請仍。而本兵事體。與各營自有差等。故不得請仍矣。本局事體。又與他營自別。他營將官之自本局移差者。前後何限。而他營未嘗有草記請仍之事。則今此御營廳請仍之擧。非但後弊之有關。參考前例。初無可據之意。敢啓。傳曰。觀此草記。事狀暸如。御廳之近不倣訓局尊本兵之事。遠欲效禁營被問備之例者。豈非失着。衙門第品。尙有尊卑。況營門體統。尤係挨次。當初遽請仍任。不可無警。該大將推考。本廳或有可據之例。而至於草記之境乎。亦令該廳枚擧委折草記。
정조 5년
鄭志儉。以義禁府言啓曰。寧邊府使宋載經。拿問處之事。傳旨。啓下矣。宋載經。時在任所云。依例發遣府書吏。交代後拿來。何如。傳曰。允。
정조 5년
辛丑二月二十一日。兼春秋洪光一。刑曹啓目。因平安道暗行御史柳誼書啓。吏曹覆啓內。令各該衙門稟處事。允下。取考刑具。別單回啓。傳曰。依回啓施行爲旀。殷山縣段。刑具之俱不中式。足係蔑法之大者。御史之暫時所執頉者。如許是隱則。常時之元不守法。可以知之。卿曹請勘。儘合有司之體。該守令。先罷後拿爲旀。宣川楚山碧潼孟山等邑段。卿曹回啓中。論理亦甚精詳。大扺三省訊杖。苟非設鞫之府。初無可施之人。除非王府所用外。自刑曹未嘗造置。則獨於四邑。有此名色。決知官吏欲諱別杖。瞞告御史是乃。亦安保其遠外邑規。一創謬例。至于今轉相循襲也。然則不特時守令之罪而已。爲先令新道伯親執嚴査狀聞後。該守令等論罪一款。更爲稟處爲良如敎。
정조 5년
辛丑二月二十一日辰時。上御誠正閣。晝講入侍時。特進官李衍祥。同知事鄭昌聖。參贊官趙時偉。侍讀官李時秀。檢討官徐鼎修。假注書趙興鎭。記事官金載瓚李集斗。宗臣凝善君爔。武臣李潤彬。以次進伏訖。上讀前受音訖。時秀讀奏。自孟施舍似曾子。止無暴其氣。上讀新受音訖。時秀曰。此章以上。皆是論爲天下國家之道。至若反之身心。着緊用工。則始詳於此章。首論不動心。曰言曰氣。無不該括。而其中最緊要處。卽持其志無暴其氣七字也。朱子謂自反而縮四字爲一章大指。而志持而氣無暴。然後自反而縮。自反而縮。然後乃至於不動心。首尾答問之際。言似浩博。而反復辨析之意。誠極精要。此等處。儘合深加玩繹之工矣。上曰。所陳。好矣。鼎修曰。孟子引喩北宮黝孟施舍之勇。而此二人之勇。不過血氣之勇。而聖人進學之工。無過於勇。故智仁勇三達德爲入德之門。大體有勇。然後爲進德之工矣。帝王治道。亦以勇爲急務。若無勇。則有頹怠不振之患。目今時事言之。勇爲第一義。於此益勉焉。上曰。下番所陳。亦好矣。昌聖曰。自敢問何謂浩然之氣。至以其外之也。孟子浩然之氣一章。乃發前聖之所未發。大有功於後學者也。其爲氣也。得於天地之正。而本自浩浩。苟能以直充養。配義與道。則畢竟可見充塞天地之間。而一爲私義所蔽。則易至於餒矣。伏願體念於充養之道焉。衍祥曰。孟施舍之守約。曾子之守約。約之一字。此只言其要道之守也。而下章又曰。不如曾子之守約云爾。則約字之中。可見其有間焉。孟施舍。不過守其氣也。無懼而已。曾子則充然直養。守其氣也。得其正。故其約則一也。而約之要。則有優劣之別。此等處可以辨工夫之淺深矣。伏願深留聖意焉。上曰。參贊官。亦陳文義。可也。時偉曰。上下番儒臣及特進官經筵皆仰達。臣則別無可達之義矣。上曰。此章深奧難釋。不可容說者。而論其氣。則有血氣之氣。有志氣之氣。其爲氣也。同歟異歟。時秀曰。氣之用。則雖有差殊之別。氣之本。則似無異同之分矣。衍祥曰。此則不然。論其血氣與志氣。則以血氣之氣謂之理氣之氣則可乎。以志氣謂之稟氣則可乎。以此推之。似有同異之分矣。上曰。此則特進官之言。似然矣。仍掩卷。時偉曰。臺諫之隨入講筵。卽是定式。而掌令李濟萬。朝已肅謝。不爲入參。徑先出去。事甚未安。推考警責。何如。上曰。依爲之。出擧條命退。諸臣以次退出。
정조 5년
辛丑二月二十一日辰時。上御誠正閣。禮房承旨入侍時。禮房承旨徐有防。假注書趙興鎭。記事官鄭東浚李集斗。以次進伏訖。上曰。箕伯入侍。賤臣承命出。與平安監司金華鎭進伏。上曰。關西自是雄藩。而近又數遞。必多凋弊。下去後。務從矯革。宜矣。華鎭曰。臣謹當奉行矣。上曰。度支重任。非不劇務。今卿出送。意有所在。關西財貨錢穀。便同外度支。欲試卿內外。卿須懋哉。華鎭曰。臣才短識莽。恐負付畀之聖意。不勝惶愧矣。上曰。今行。卿果將老乎。華鎭曰。然矣。上曰。今之出外。於卿可謂好事。而予心則久置起居班之餘。今當遠送。不無悵然之懷矣。華鎭曰。雖承促敎。今方辭朝。而下情則伏不勝耿結矣。命退。諸臣以次退出。
정조 5년
辛丑二月二十一日午時。上御誠正閣。輪對官入侍時。右承旨柳義養。假注書趙衍德。記事官金載瓚李集斗。典牲主簿金華儉。造紙別提李性濂。典獄參奉李玧。東活人署別提李萬英。西活人署別提具馨遠。以次進伏訖。上曰。右承旨坐直乎。義養曰。然矣。華儉進伏。上曰。職姓名。對曰。典牲主簿金華儉矣。上曰。有遺在乎。華儉曰。有黃牛二隻。黑牛二十七隻矣。上曰。有所懷乎。華儉曰。無矣。命華儉先退。性濂進伏。上曰。職姓名。對曰。造紙別提李性濂矣。上曰。有職掌乎。性濂曰。掌咨文表紙矣。上曰。有所懷乎。性濂曰。無矣。命性濂先退。玧進伏。上曰。職姓名。對曰。典獄參奉李玧矣。上曰。爾是誰家族乎。玧曰。𡊠之十二寸庶族矣。上曰。有職掌乎。玧曰。掌獄囚矣。上曰。獄吏近不侵虐罪囚乎。玧曰。今無是弊矣。上曰。若或廉察而見捉。則將奈何。玧曰。當益加嚴飭矣。上曰。有所懷乎。玧曰。無所懷矣。命玧先退。萬英進伏。上曰。職姓名。對曰。東活人署別提李萬英矣。上曰。有職掌乎。萬英曰。掌救活病民之職矣。上曰。能爲救活之政乎。萬英曰。新差是職。故姑未活民之方矣。上曰。爾以何窠陞遷乎。萬英曰。以訓鍊參軍移來矣。上曰。頃者劃給者。何以爲之乎。萬英曰。以其錢五百八十八兩。以爲朔下之資矣。上曰。印則何以爲之乎。萬英曰。東西兩別提。輪一朔捧置矣。命萬英先退。馨遠進伏。上曰。職姓名。對曰。西活人署別提具馨遠矣。上曰。有職掌乎。馨遠曰。臣亦掌病民救活之職矣。上曰。爾以何術爲救活之政乎。馨遠曰。病民出幕時。自戶曹造給草幕。以惠民署出給藥物。以爲救病之具矣。上曰。本署今在何處乎。馨遠曰。毁破已久。只有舊址於東西郊矣。上曰。今無本署。則入直於何所乎。馨遠曰。各在其家矣。上曰。有所懷乎。馨遠曰。無矣。命退。諸臣以次出。
정조 5년
辛丑二月二十一日午時。上御誠正閣。右副承旨入侍時。右副承旨金宇鎭。假注書趙興鎭。記事官金載瓚李集斗。以次進伏訖。上曰。箕伯。今日離發耶。宇鎭曰。明日發行云矣。上曰。久置藥院。種種召見之餘。今當遠送。予庸悵然矣。宇鎭曰。實緣春巡之迫頭。今雖離發。而顒祝邦慶。未參賀班而去。故不勝耿結之忱云矣。命讀公事訖。命退。承史以次退出。
정조 5년
辛丑二月二十一日酉時。上御誠正閣。坐直承旨入侍時。同副承旨鄭志儉。假注書趙興鎭。記事官鄭東浚李集斗。以次進伏訖。上曰。前日所準大學衍補抄文。與下番繼準。宜矣。志儉與集斗讀準。上曰。幾許準之乎。志儉曰。所準者過半矣。上曰。夜深姑置。更準於後入侍。可也。命退。承史以次退出。
정조 5년
行都承旨李𡊠坐。左承旨徐有防坐直。右承旨柳義養坐。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
徐有防啓曰。二十三日至二十五日。國忌齋戒。視事。頉稟。傳曰。知道。
정조 5년
傳于徐有防曰。左承旨入侍。
정조 5년
以時囚罪人李格議處啓目。傳于趙時諱曰。以草記照律。
정조 5년
以應敎李顯永牌不進罷職傳旨。傳于徐有防曰。只推。
정조 5년
傳于趙時偉曰。坐直承旨入侍。
정조 5년
徐有防。以弘文館言啓曰。應敎李顯永。旣有只推之命。更爲牌招察任。何如。傳曰。知道。
정조 5년
趙時偉。以禁衛營言啓曰。本營哨官金祥文。凡於入直公務之間。不能事事。汰去之意。敢啓。傳曰。知道。